钦定古今图书集成/理学汇编/文学典/第064卷 > 和岘
## 钦定古今图书集成/理学汇编/文学典/第064卷 > 和岘

按《宋史文苑传》：“岘字晦仁，开封浚仪人。父凝，晋宰相、
太子太傅、鲁国公。岘生之年，适会凝入翰林，加金紫，
知贡举。凝喜曰：‘我平生美事，三者并集，此子宜于我
也’。因名之曰三美。七岁以门荫为左千牛备身，迁著
作佐郎。汉乾祐初，加朝散阶，十六登朝为著作郎。丁
父忧，服阕，拜太常丞。建隆初，授太常博士。从祀南郊”，
赞道乘舆，进退闲雅。太祖谓近侍曰：“此谁氏之子，熟
于赞相。”左右即以岘门阀对。俄拜刑部员外郎兼博
士，仍判太常寺。乾德元年十一月甲子，有事于南郊。
丁丑冬至，有司复请祀昊天上帝，诏岘议其礼。岘以
《祭义》戒于烦数，请罢之。二年，议孝明、孝惠二后神主
祔于别庙，岘以旧礼有二后同庙之“文，无各殿异室
之说。今二后同祔别庙，亦宜共殿别室。孝明皇后尝
母仪天下，宜居上室；孝惠皇后止以追尊，当居次室。”
从之。三年春，初克夔州，以内衣库使李光睿权知州，
岘通判州事，代还。是岁十二月十四日戊戌腊，有司
以七日辛卯蜡百神，岘献议正之。四年南郊，岘建议
望燎位置爟火。又尝言：“依旧典，宗庙殿廷设宫县三
十六架，加鼓吹熊罴十二案，朝会登歌用五瑞，郊庙
奠献用四瑞，回仗至楼前奏《采茨》之曲，御楼奏《隆安》
之曲，各用乐章。”复举唐故事，宗庙祭科外别设珍膳，
用申孝享之意。又谓：“八佾之舞以象文德武功，请用
《元德升闻》《天下大定》二舞。”并从其议。事具《礼乐志》。先
是，王朴、窦俨洞晓音乐，前代不协律吕者多所考正。
朴、俨既没，未有继其职者。会太祖以雅乐声高，诏岘
讲求其理，以均节之，自是八音和畅，上甚嘉之，语具
《律志》。乐器中有义手笛者，上意欲增入雅乐，岘即令
乐工调品以谐律吕，其执持之状，如拱揖然，请目曰
“拱宸管”，诏备于乐府。开宝初，迁司勋员外郎、知泗州，
判吏部南曹，历夔、晋二州通判。九年，江南平，受诏采
访。太宗即位，迁主客郎中。太平兴国二年，知兖州，改
京东转运使。岘性苛刻鄙吝，好殖财，复轻侮人。尝以
官船载私货，贩易规利，初为判官郑同度论奏，既而
彰信军节度刘遇亦上言按得实，坐削籍，配隶汝州。
六年，起为太常丞、分司西京，复阶勋章服。端拱初，上
躬耕籍田，岘奉留司贺表至阙下，因以其所著《奉常
集》五卷、《秘阁集》二十卷、《注释武成王庙赞》五卷奏御，
上甚嘉之。复授主客郎中、判太常寺兼礼仪院事。是
秋，得暴疾，卒，年五十六。弟㠓。